**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL klaipėdos miesto savivaldybės tarybos 2016 m. gruodžio 22 d. sprendimo Nr. T2-297 „Dėl aptarnavimo teritorijų klaipėdos miesto savivaldybės bendrojo ugdymo mokykloms priskyrimo“ pakeitimo“ PROJEKTO**

**1. Projekto rengimą paskatinusios priežastys.**

Šis sprendimo projektas reikalingas įgyvendinti keičiamą Klaipėdos miesto savivaldybės bendrojo ugdymo mokyklų tinklo pertvarkos 2016–2020 metų bendrąjį planą, patvirtintą Klaipėdos miesto savivaldybės tarybos 2016 m. balandžio 28 d. sprendimu Nr. T2-119 (toliau – Tinklo pertvarkos planas), ir papildyti aptarnavimo teritorijų sąrašą trims bendrojo ugdymo mokykloms (toliau – mokyklos).

**2. Parengto projekto tikslai ir uždaviniai.**

Sprendimo projekto tikslas – užtikrinti ugdymo programų įvairovę ir garantuoti asmenų mokymąsi pagal privalomojo ugdymo programas, uždavinys – patikslinti Klaipėdos miesto savivaldybės (toliau – Savivaldybė) mokykloms priskirtas aptarnavimo teritorijas.

**3. Kaip šiuo metu yra teisiškai reglamentuojami projekte aptarti klausimai.**

Šiuo metu Savivaldybės mokykloms priskirtos aptarnavimo teritorijos, vadovaujantis Tinklo pertvarkos planu ir Priėmimo į Klaipėdos miesto savivaldybės bendrojo ugdymo mokyklas tvarkos apraše (toliau – Priėmimo aprašas), patvirtintame Klaipėdos miesto savivaldybės tarybos 2016 m. gruodžio 22 sprendimu Nr. T2-296, nustatytais priėmimo mokytis kriterijais.

**4. Kokios numatomos naujos teisinio reglamentavimo nuostatos ir kokių rezultatų laukiama.**

Atsižvelgus į mokyklų bendruomenių pageidavimus ir darbo grupės, sudarytos Klaipėdos miesto savivaldybės administracijos direktoriaus 2017 m. vasario 8 d. įsakymu Nr. AD1-347 (toliau – Darbo grupė) išvadas, Tinklo pertvarkos plane numatoma Simono Dacho progimnazijoje ir Baltijos gimnazijoje nuo 2018-09-01 komplektuoti pavienes netradicinio ugdymo klases. Šiuo sprendimo projektu nustatoma, kad naujosios S. Dacho progimnazijos novatoriško verslumo ugdymo elementų klasės bus formuojamos iš mokyklai priskirtos aptarnavimo teritorijos (nustatytos konkrečios gatvės), siekiant užtikrinti centrinės miesto dalies teritorijoje gyvenančių vaikų mokymąsi arčiau gyvenamosios vietos, o į Baltijos gimnazijos inžinerinio ugdymo klases bus priimami mokiniai iš visos Savivaldybės teritorijos ir kitų savivaldybių teritorijų Priėmimo aprašo nustatyta tvarka, kadangi šioje gimnazijoje ir aplinkinėse mikrorajono mokyklose yra laisvų vietų.

Taip pat šiuo sprendimo projektu papildomas aptarnavimo teritorijų (gatvių) sąrašas Maksimo Gorkio, „Verdenės“ progimnazijoms ir „Žemynos“ gimnazijai, kadangi Mažojo Kaimelio ir Klaipėdos poilsio parko teritorijų nedidelėse gatvelėse (Aušrinės g., Dailės g. ir Įgulos g.) anksčiau negyveno mokyklinio amžiaus vaikų.

**5. Galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.**

Neigiamų pasekmių nenustatyta.

**6. Jeigu sprendimui įgyvendinti reikia kitų teisės aktų, – kas ir kada juos turėtų parengti, šių aktų metmenys.**

Šiam sprendimui įgyvendinti reikia kitų teisės aktų: 1) Savivaldybės administracija parengs ir pateiks tvirtinti Savivaldybės tarybai sprendimo projektą dėl klasių ir mokinių skaičiaus mokyklose 2018–2019 mokslo metams nustatymo; 2) mokyklų, kuriose pagal poreikį bus vykdomi priimamų asmenų motyvacijos vertinimai, vadovai ne vėliau kaip 20 kalendorinių dienų iki priėmimo vykdymo pradžios parengs, su Savivaldybės administracijos Ugdymo ir kultūros departamento Švietimo skyriumi suderins ir savo įsakymais patvirtins Priimamų mokinių motyvacijos vertinimo tvarkos aprašus.

**7. Kiek biudžeto lėšų pareikalaus ar leis sutaupyti projekto įgyvendinimas (pateikiami įvertinimai artimiausiems metams ir tolesnei ateičiai), finansavimo šaltiniai.**

Sprendimo projektui įgyvendinti papildomų lėšų nereikia.

**8. Sprendimo projekto rengimo metu atlikti vertinimai ir išvados, konsultavimosi su visuomene metu gauti pasiūlymai ir jų motyvuotas vertinimas (atsižvelgta ar ne).**

Sprendimo projekto rengimo metu tartasi su mokyklų vadovais ir Darbo grupės nariais (į siūlymus atsižvelgta). Sprendimo projektą vertino Savivaldybės administracijos specialistai.

**9. Sprendimo projekto autorius ar autorių grupė, sprendimo projekto iniciatoriai.**

Sprendimo projektą inicijavo mokyklų vadovai, rengė Savivaldybės administracijos Ugdymo ir kultūros departamento Švietimo skyriaus vyr. specialistė A. Andrašūnienė.

**10. Kiti reikalingi pagrindimai ir paaiškinimai.**

Nėra

PRIDEDAMA:

1.Teisės akto, nurodyto sprendimo projekto įžangoje, išrašas, 1 lapas.

2. Projekto lyginamasis variantas, 5 lapai.

Švietimo skyriaus vedėja Laima Prižgintienė